"דליפת המידע רחבה מכפי שחשבנו"
הנהלת פייסבוק הודיעה הערב (רביעי) כי דליפת המידע האישי של המשתמשים לחברת הייעוץ הפוליטי "קיימברידג' אנליטיקה" רחבה יותר משחשבה תחילה. אם בחודש שעבר טענו בחברה כי פרטיהם של 50 מיליון משתמשים דלפו, כעת מבהירים ברשת החברתית כי מדובר ב-87 מיליון משתמשים.
מנהל הטכנולוגיה הראשי של פייסבוק מייק שרופפר חשף את הנתון, הגבוה ב-74% מכפי שחשבו תחילה, בפוסט שהעלה לבלוג שלו בחברה בעניין הצעדים בהם נוקטת החברה כדי למנוע ממידע אישי של משתמשים להיות זמין לחברות צד-שלישי. לדבריו, מרבית 87 מיליון המשתמשים מתגוררים בתוך ארה"ב.
מדובר בתשעה שינויים אותם מתכוונת החברה לבצע ברשת החברתית בעקבות הפרשה. כחלק מהשינויים הוגדרו הנחיות חדשות ליישום הבעייתי שאפשר לפייסבוק לאגור את היסטוריית השיחות וההודעות בקרב משתמשי אנדרואיד.
"בדקנו את היישום הזה כדי לוודא שפייסבוק לא אוספת את תוכן ההודעות ותבטל את כל הלוגים אחרי כשנה", כתב שרופפר. "בעתיד, המשתמש יוכל להעלות לשרתים שלנו רק את המידע הדרוש בשביל היישום הזה, ללא נתונים מקיפים יותר כמו שעות השיחות". השינויים כוללים גם דרישות הרשאה חדשות לקבוצות, דפים ואירועים.
"השימוע הזה יספק הזדמנות חשובה לשפוך אור על הסוגיה הקריטית של פרטיות מידע מסחרי ויעזור לכל האמריקנים להבין יותר טוב מה קורה למידע האישי שלהם ברשת", אמרו יו"ר הוועדה גרג וולדן הרפובליקני ופרנק פאלון הדמוקרטי.
בחודש שעבר פייסבוק הודתה כי פרטיהם האישיים של עשרות מיליוני משתמשים הגיעו לידיה של חברת "קיימברידג' אנליטיקה" שעשתה בהם שימושים מסחריים ופוליטיים, לרבות מתן שירותים לקמפיין הנשיאותי של דונלד טראמפ ב-2016.